Euroopan keskuspankin lausunto Euroopan unionin neuvoston pyynnöstä suosituksesta neuvoston päätökseksi Kap Verden escudon valuuttakurssiin liittyvistä asioista (CON/98/57)



Virallinen lehti nro C 200 , 15/07/1999 s. 0007



EUROOPAN KESKUSPANKIN LAUSUNTO Euroopan unionin neuvoston pyynnöstä suosituksesta neuvoston päätökseksi Kap Verden escudon valuuttakurssiin liittyvistä asioista (CON/98/57) (1999/C 200/06) 1. Euroopan keskuspankki (EKP) sai 11 päivänä joulukuuta 1998 Euroopan unionin neuvostolta pyynnön antaa lausunto ehdotuksesta neuvoston päätökseksi yllä mainitusta aiheesta (jäljempänä "päätösluonnos"). EKP:lle lähetettiin 18 päivänä marraskuuta 1998 päivätty asiakirja KOM(1998) 663 lopullinen, joka sisälsi kyseisen päätösluonnoksen ja perustelut. EKP:n toimivalta antaa lausunto perustuu Euroopan yhteisön perustamissopimuksen (jäljempänä "perustamissopimus") 109 l artiklan 1 kohdan toiseen alakohtaan ja perustamissopimuksen 109 artiklan 3 kohtaan. Tämän lausunnon on antanut EKP:n neuvosto EKP:n työjärjestyksen 17.5 artiklan ensimmäisen virkkeen mukaisesti. 2. Päätösluonnoksessa säädetään, että Portugali voi jatkaa nykyistä Kap Verden kanssa tekemäänsä valuuttakursseja koskevaa sopimusta sen jälkeen, kun Portugalin escudo korvataan eurolla. Päätösluonnoksessa säädetään, että Portugali ja Kap Verde vastaavat jatkossakin yksin tämän sopimuksen soveltamisesta. Päätösluonnoksessa mainitaan myös monia menettelytapavaatimuksia, joita Portugalin viranomaisten edellytetään noudattavan niiden soveltaessa Portugalin nykyistä sopimusta Kap Verden kanssa, neuvotellessa ja päättäessä tätä sopimusta koskevista muutoksista ja ilmoittaessa mistä tahansa suunnitelmista, joilla muutetaan tämän sopimuksen luonnetta ja soveltamisalaa. Päätösluonnos on itse asiassa suurelta osin samankaltainen kuin aiempi päätös CFA:n frangin ja Komorien frangin valuuttakursseihin liittyvistä asioista, josta EKP:tä kuultiin 24 päivänä heinäkuuta 1998 ja josta EKP antoi lausunnon 22 päivänä syyskuuta 1998 (CON/98/37; jäljempänä tässä lausunnossa myös "Ranskan tapaus") 3. EKP toteaa tyytyväisenä, että sen huomautukset, jotka koskevat yllä mainittua päätöstä Ranskan tapauksessa, on sisällytetty myös tässä kommentoitavaan päätösluonnokseen. - Johdanto-osan 7 kappaleessa korostetaan, että nykyinen sopimus ja mitkä tahansa siihen jatkossa tehtävät muutokset eivät aseta EKP:lle ja kansallisille keskuspankeille mitään velvoitteita tukea Kap Verden escudon vaihdettavuutta. - Johdanto-osan 10 kappaleessa tähdennetään, että sopimukseen tehtävät muutokset tai sen soveltaminen eivät rajoita yhteisön valuuttapolitiikan ensisijaista tavoitetta pitää yllä hintavakautta perustamissopimuksen 3a artiklan 2 kohdan mukaisesti. - Johdanto-osan 13 kappaleessa todetaan, että päätösluonnos ei muodosta ennakkotapausta millekään sellaiselle järjestelylle, josta saatetaan päättää tulevaisuudessa samankaltaisten raha- tai valuutta-asioita koskevien sopimusten tekemisen tai niitä koskevien neuvottelujen yhteydessä yhteisön ja muiden valtioiden tai kansainvälisten järjestöjen välillä. EKP kuitenkin toteaa myös, että päätösluonnoksen 3, 4 ja 5 artiklaan ei ole kokonaisuudessaan sisällytetty EKP:n lausunnon CON/98/37 mukaisia EKP:n huomautuksia sille perustamisopimuksessa määrätystä oikeudesta tulla kuulluksi, mutta että päätösluonnos samalla tässä suhteessa kuvastaa Ranskan tapauksessa tehtyä päätöstä, mikä heijastaa ainakin osittain EKP:n tekemiä huomautuksia. 4. Tämä lausunto julkaistaan Euroopan yhteisöjen virallisessa lehdessä. Tehty Frankfurt am Mainissa 17 päivänä joulukuuta 1998. EKP:n puheenjohtaja Willem F. DUISENBERG